REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/388-15

2. oktobar 2015. godine

B e o g r a d

ZAPISNIK

66. SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 2. OKTOBRA 2015. GODINE

Sednica je počela u 12,10 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Radmilo Kostić, Goran Kovačević, Dragoljub Zindović, Olivera Pešić, Nikola Jolović, Ivan Jovanović, Momo Čolaković i dr Milorad Mijatović.

Sednici su prisustvovali zamenici članova Odbora: Mirjana Marjanović, zamenik Dušice Nikolić i Aleksandar Marković, zamenik Miloša Tošanića.

Sednici nisu prisustvovali članovi Odbora: Suzana Šarac, Dejan Radenković, Vojislav Vujić, Đorđe Stojšić, Zoltan Pek i Žika Gojković, niti njihovi zamenici.

Sednici je prisustvovala i narodni poslanik Sonja Vlahović.

U skladu sa članom 203. stav 3. Poslovnika Narodne skupštine, Odbor je na ovoj sednici organizovao razgovor sa kandidatima za funkcije predsednika i člana Komisije za hartije od vrednosti.

Na predlog predsednika, Odbor je jednoglasno utvrdio sledeći

D n e v n i r e d:

- usvajanje zapisnika 61, 62, 63, 64. i 65. sednice Odbora -

1. Razgovor sa kandidatima za izbor predsednika i člana Komisije za hartije od vrednosti;

2. Utvrđivanje predloga odluke o izboru predsednika i člana Komisije za hartije od vrednosti.

Pre prelaska na rad po utvrđenom dnevnom redu, Odbor je jednoglasno, bez primedaba, usvojio zapisnike 61, 62, 63, 64. i 65. sednice Odbora.

**Prva tačka dnevnog reda:** Razgovor sa kandidatima za izbor predsednika i člana Komisije za hartije od vrednosti

Predsednik Odbora je podsetio članove i zamenike članova Odbora da je na 57. sednici održanoj 17. jula, Odbor utvrdio Predlog odluke o prestanku funkcije dosadašnjem predsedniku Komisije za hartije od vrednosti Zoranu Ćiroviću, zbog podnošenja ostavke iz ličnih razloga; da je jedno mesto člana Komisije ostalo upražnjeno pošto je dr Dragutinu Radosavljeviću prestala funkcija člana Komisije Odlukom Narodne skupštine RS broj 54 od 22. novembra 2011. godine, zbog podnošenja ostavke; da je Odbor u skladu sa članom 245. Zakona o tržištu kapitala, uputio dopise predsednicima svih poslaničkih grupa u Narodnoj skupštini sa pozivom da dostave predlog kandidata sa biografijom i izjavom o prihvatanju kandidature za predsednika i člana Komisije najkasnije do 1. oktobra; kao i da su predlog kandidata sa biografijom i izjavom o prihvatanju kandidature dostavile poslanička grupa Srpska napredna stranka koja je za predsednika Komisije predložila Žarka Milićevića, dok je za člana Komisije predložila Mirjanu Ivošević i Poslanička grupa Demokratska stranka koja je za predsednika, odnosno člana Komisije predložila Srboljuba Antića.

Predsednik Odbora je, u nastavku sednice, pozvao Srboljuba Antića, Žarka Milićevića i Mirjanu Ivošević, kandidate za predsednika, odnosno člana Komisije, da se predstave članovima i zamenicima članova Odbora.

Pitanja kandidatima postavljali su: Veroljub Arsić, dr Milorad Mijatović, Ivan Jovanović i Goran Kovačević.

Pošto je Odbor obavio razgovor sa kandidatima za predsednika, odnosno člana Komisije i utvrdio da kandidati ispunjavaju uslove iz člana 246. Zakona o tržištu kapitala, Odbor je prešao na utvrđivanje predloga odluke o izboru predsednika, odnosno člana Komisije za hartije od vrednosti.

**Druga tačka dnevnog reda:** Utvrđivanje predloga odluke o izboru predsednika i člana Komisije za hartije od vrednosti

U raspravi po ovoj tački dnevnog reda učestvovali su: Veroljub Arsić, Goran Kovačević, Ivan Jovanović i dr Milorad Mijatović.

Tokom rasprave po ovoj tački dnevnog reda, članovi Odbora su diskutovali o predlozima kandidata za predsednika i člana Komisije, kao i o razlozima zbog kojih će podržati, odnosno neće podržati određene kandidate.

Odbor je zatim pristupio glasanju o datim predlozima.

Za Srboljuba Antića, kandidata za predsednika, odnosno člana Komisije za hartije od vrednosti, glasao je jedan član Odbora, dok ostali članovi Odbora nisu glasali.

Za Žarka Milićevića, kandidata za predsednika Komisije za hartije od vrednosti, glasalo je 10 članova Odbora, dok je jedan član Odbora bio protiv.

Za Mirjanu Ivošević, kandidata za člana Komisije za hartije od vrednosti glasalo, je 9 članova Odbora, jedan član Odbora je bio protiv, dok je jedan član Odbora bio uzdržan.

Na predlog predsednika, Odbor je većinom glasova (9 za, jedan član nije glasao), odlučio da uputi Narodnoj skupštini predlog da se odluka o izboru predsednika i člana Komisije za hartije od vrednosti donese po hitnom postupku, u skladu sa članom 168. stav 3. Poslovnika Narodne skupštine, kako bi se što pre obezbedili uslovi za rad Komisije u punom sastavu.

\* \* \*

Sednica je završena u 13,10 časova.

Sednica je tonski snimana.

SEKRETAR PREDSEDNIK

Aleksandra Šašo Veroljub Arsić